
Бүген Татарстан Республикасы Президенты Рөстәм Миңнеханов Санкт-Петербург губернаторы Александр Беглов белән очрашты.

Татарстан Республикасы Президенты Александр Бегловка татар иҗтимагый оешмалары эшчәнлегенә игътибары һәм ярдәме өчен рәхмәт белдерде.

«Уртак көч белән без Санкт-Петербургның зур татар җәмгыяте өчен беренче мәдәни үзәк төзедек. Бүген ул 31 мең кешене тәшкил итә», - диде Рөстәм Миңнеханов.

Үз чиратында Санкт-Петербург губернаторы төбәкара хезмәттәшлекнең мөһимлеген билгеләп үтте. Быел Татарстанның Санкт-Петербургтагы Тулы вәкаләтле вәкиллеген булдыру турындагы Указ чыкканга 25 ел.

Шулай ук очрашу барышында КАМАЗ белән хезмәттәшлек турында фикер алыштылар, автогигант Санкт-Петербургка автобуслар китереп тора.

Соңгы елларда товар әйләнеше күрсәткечләре 31 миллиард сум дәрәҗәсендә. Шуларның 26 миллиардтан артыгы – читкә чыгару. Республика Санкт - Петербургка йөк автомобильләре һәм автобуслар (шул исәптән СПГда), шиннар, бензин, дизель ягулыгы, пластиклар, шулай ук азык-төлек продуктлары, суыткычлар китерә.

Кайбер эре предприятиеләр белән хезмәттәшлек җайга салынган. Әйтик, КАМАЗ Политехника университеты белән берлектә электротранспорт эшли. Татнефть 57 АЗС урнаштырды, геологик-тематик эшләр башкаруда хезмәттәшлек итә. Казаноргсинтез, Нәфис, Түбән Кама Нефтехим, Татхимфармпрепаратлар һ.б. үз продукцияләрен төяп җибәрәләр.

Татарстан Республикасының Санкт-Петербургта вәкиллеге бар.

Түбәндәге юнәлешләр перспективалы күренә:

1. «КАМАЗ» йөк автомобильләре продукциясен, шул исәптән лизинг схемасы буенча да, киңәйтү. Эре транспорт компанияләренең автопаркын яңарту мөмкинлеген карау. Сервис хезмәтләре күрсәтү буенча дилер сайлау.

2. «Ак Барс» суднолар төзү корпорациясе»АҖ белән хезмәттәшлек.

3. Санкт-Петербург шәһәре предприятиеләрен дарулар һәм медицина эшләнмәләре белән тәэмин итүне киңәйтү.

4. Санкт-Петербург шәһәрендә «Кукмара металл савыт-сабалар заводы» ААҖ продукциясен китерүне киңәйтү.

5. «КазХимНии» АҖ һәм «Кинеф» ҖЧҖ, «Киришинефтеоргсинтез» ҖЧҖ, «Метахим» ЯАҖ арасындагы химик яклау костюмнары белән тәэмин итү өлешендә хезмәттәшлекне җайга салу.

6. Санкт-Петербургка Татарстан Республикасының эшкәртү предприятиеләре җитештерә торган азык-төлек продуктлары һәм башка продукция китерүне киңәйтү.

7. Туризм өлкәсендә хезмәттәшлек.

8. Мәдәният өлкәсендә гастрольләр, күргәзмәләр алмашуны дәвам итү.
Татарстан Республикасы Президенты Рөстәм Миңнеханов Санкт-Петербург губернаторы Александр Беглов белән очрашты